KOMISIJOS SPRENDIMAS
2007 m. gegužės 21 d.
dėl pagalbos gairių valstybėms narėms rengiant Europos Parlamento ir Tarybos reglamente (EB) Nr. 882/2004 numatytą vieningą integruotą daugiametį nacionalinį kontrolės planą
(pranešta dokumentu Nr. C(2007) 2099)
(Tekstas svarbus EEE)
(2007/363/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių (1), ypač į jo 43 straipsnio 1 dalį,
kadangi:
(1)
2002 m. sausio 28 d. Europos Parlamento ir Tarybos reglamentu (EB) Nr. 178/2002, nustatančiu maistui skirtų teisės aktų bendruosius principus ir reikalavimus, įsteigiančiu Europos maisto saugos tarnybą ir nustatančiu su maisto saugos klausimais susijusias procedūras (2), numatoma sukurti pagrindą, kuris užtikrintų aukšto lygio sveikatos ir vartotojų interesų apsaugą, susijusią su maistu.
(2)
Reglamente (EB) Nr. 882/2004 nustatomos bendros taisyklės, pagal kurias Bendrija ar kompetentinga valstybių narių institucija atlieka oficialią kontrolę, siekiant patikrinti, ar laikomasi nustatytų taisyklių dėl pašarus ar maistą reglamentuojančių teisės aktų ir gyvūnų sveikatos bei gerovės taisyklių.
(3)
Reglamento (EB) Nr. 882/2004 41 straipsnyje nustatyta, kad kiekviena valstybė narė sudaro vieningą integruotąjį daugiametį nacionalinį kontrolės planą (toliau - nacionalinis kontrolės planas), siekdama užtikrinti Reglamento (EB) Nr. 178/2002 17 straipsnio 2 dalies dėl gyvūnų sveikatos ir gyvūnų gerovės taisyklių bei Reglamento (EB) Nr. 882/2004 45 straipsnio veiksmingą įgyvendinimą.
(4)
Nacionaliniai kontrolės planai turėtų sudaryti tvirtą pagrindą Komisijos kontrolės tarnyboms rengti patikrinimus valstybėse narėse.
(5)
2000 m. gegužės 8 d. Tarybos direktyvos 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje (3) 27a straipsnyje nustatyta, kad reikia taikyti Reglamento (EB) Nr. 882/2004 atitinkamai 41-46 straipsnius dėl nacionalinių kontrolės planų, metinių ataskaitų ir Bendrijos kontrolės valstybėse narėse ir trečiosiose šalyse, siekiant užtikrinti veiksmingą minėtos direktyvos įgyvendinimą.
(6)
Reglamento (EB) Nr. 882/2004 42 straipsnyje nustatomi principai dėl nacionalinių kontrolės planų sudarymo, ypač dėl bendros juose pateiktinos informacijos.
(7)
Reglamento (EB) Nr. 882/2004 43 straipsnyje nustatyta, kad Komisija pateikia gaires dėl nacionalinių kontrolės planų, inter alia, siekiant skatinti nuoseklų, išsamų ir integruotą požiūrį į pašarų ir maisto oficialią kontrolę bei gyvūnų sveikatos ir gyvūnų gerovės teisės aktus; jos turi apimti visus pašarų ir maisto grandinės sektorius ir etapus, įskaitant maisto ir pašarų, gyvūnų sveikatos ir gyvūnų gerovės teisės aktus atitinkančio maisto ir pašarų importą ir įvežimą į Bendriją (toliau - gairės).
(8)
Reglamento (EB) Nr. 882/2004 43 straipsnyje taip pat numatoma, kad sudarant nacionalinius kontrolės planus reikia atsižvelgti į šias gaires. Gairės nėra privalomos, tačiau jose valstybėms narėms pateikiama naudingų rekomendacijų įgyvendinant Reglamentą (EB) Nr. 882/2004. Be to, 43 straipsnyje taip pat konkrečiai nustatomas gairių tikslas ir turinys, atsižvelgiant į nacionalinius kontrolės planus.
(9)
Reglamento (EB) Nr. 882/2004 45 straipsnyje numatyta, kad Bendrijos auditas turi būti reguliariai atliekamas valstybėse narėse, siekiant patikrinti, ar valstybėse narėse atliekama oficiali kontrolė vyksta pagal nacionalinius kontrolės planus ir laikantis Bendrijos teisės aktų.
(10)
Kai kuriuos klausimus galima spręsti tik remiantis nacionalinių kontrolės planų įgyvendinimo patirtimi, valstybėse narėse kompetentingų institucijų atliktu auditu pagal Reglamento (EB) Nr. 882/2004 4 straipsnio 6 dalį, Komisijos ekspertų nuomone pagal šio reglamento 45 straipsnį ir valstybių narių pateiktų metinių ataskaitų informacija pagal to reglamento 44 straipsnį. Todėl sudarant gaires reikėtų taikyti įgyvendinimo etapais metodą.
(11)
Taigi, siekiant įgyvendinti minimalius Reglamento (EB) Nr. 882/2004 reikalavimus, o ypač 42 straipsnio, kuriame išdėstomi nacionalinių kontrolės planų rengimo principai, reikalavimus, šiame sprendime nurodytose gairėse dėmesys turėtų būti skiriamas nacionalinių kontrolės planų, kurie turėtų būti parengti valstybėse narėse, elementams. Gairės taip turėtų būti naudojamos kaip pagrindas Bendrijos kontrolei valstybėse narėse atlikti.
(12)
Prireikus tolesnės konkretiems klausimams skirtos gairės gali būti vėliau palaipsniui tobulinamos atsižvelgiant į patirtį.
(13)
Audito veiklos, numatytos Reglamento (EB) Nr. 882/2004 4 straipsnio 6 dalyje ir 43 straipsnio 1 dalies i punkte, kriterijus nustatančios gairės yra išdėstytos 2006 m. rugsėjo 29 d. Komisijos sprendimo 2006/677/EB, kuriame išdėstomos gairės, nustatančios audito atlikimo pagal Europos Parlamento ir Tarybos reglamentą (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių, kriterijus, priede (4).
(14)
Valstybių narių metinių ataskaitų Komisijai, kaip numatyta Reglamento (EB) Nr. 882/2004 44 straipsnyje, struktūros ir jose pateikiamos informacijos gairės bus priimtos vėliau.
(15)
Gavusi ir išnagrinėjusi valstybių narių nacionalinius kontrolės planus, Komisija, atsižvelgdama į valstybių narių patirtį ir įgyvendindama Reglamentą (EB) Nr. 882/2004, peržiūri ir prireikus papildo šioje rekomendacijoje išvardytas gaires.
(16)
Šioje rekomendacijoje nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Reglamento (EB) Nr. 882/2004 43 straipsnio 1 dalyje pateiktos gairės, į kurias reikia atsižvelgti rengiant daugiametį nacionalinį kontrolės planą, numatytą to reglamento 41 straipsnyje (toliau - nacionalinis kontrolės planas), yra išdėstytos šio sprendimo priede.
2 straipsnis
Šis sprendimas skirtas valstybėms narėms.
Priimta Briuselyje, 2007 m. gegužės 21 d.